महुआ के चरचा गली गली में बा. मानत बानी. महुआ भोजपुरी के सबले लोकप्रिय चैनल ह, इहो मान लिहनी. बाकिर महुआ चैनल वादा खिलाफी कर जाई ई माने के मन तईयार नइखे. “सुर संग्राम”, “डाँस संग्राम”, “सुर संग्राम २”, “नहले पे दहला” आ अब “कलाकार खोज अभियान” में लागल महुआ लागत बा कि कुछ भुला गइल बा.
ओकरा याद नइखे कि सुर संग्राम २ के फाइनल अबही ले बाकी बा. सुर संग्राम एक के फाइनल के टाई कर के दुनु प्रतिभागियन के पहिला पुरस्कार से नवाजे वाला महुआ सुर संग्राम २ के फाइनल करावल भुला गइल बा. बात छत्तीस लाख के नइखे कि पहिला जगहा वाला के पचीस लाख आ दुसरा जगहा वाला के एगारह लाख बचा लेबे के बा. महुआ चैनल पता ना कतना लाख करोड़ खरच देला अपना कार्यक्रमन पर ओकरा प्रचार पर. बात दू गो प्रतिभागियन के त्रिशंकु बना के लटकवला के बा. मोहन राठौर आ आलोक कुमार त लोग के याद रहि गइले बाकिर ममता राउत आ रघुवीर शरण श्रीवास्तव के नाम मधिम पड़े लागल बा.
दोसरे कवनो प्रतियोगिता के एह तरह लटका के राख दिहला से बाकीओ प्रतियोगिता पर असर पड़े लागेला. प्रतिभागियन का मन में अनेसा बनल रहेला कि पता ना का होखी. पुरस्कार में मिले वाला पइसा के गोली मारऽ प्रतियोगिता जीतला से मिले वाला मानो सम्मान मिल पाई कि ना. एह बीच महुआ पर कवनो चरचा ना सुननी हा कि सुर संग्राम के फाइनल होखी कि ना. अगर कवनो कारण से फाइनल करावल ना चाहत होखे महुआ त अतना त बताइये सकेला कि के विजेता रहल ओह कार्यक्रम के. केकरा पक्ष में सबले बेसी एस एम एस आइल रहुवे. पुरस्कार के धन विजयी प्रतिभागी के मिल जाइत त बहुते खुशी होखित बाकिर कम से कम अतनो बता दिहला से ओह लोग के संतोष हो जाई कि हम प्रतियोगिता जीत लिहनी भलही धेला ना भेटाइल.
बहुत दिन इंतजार कइला का बाद आजु ई सवाल हम उठा रहल बानी. आशा बा कि कवनो ना कवनो जिम्मेदार आदमी एकर जबाब दी आ भोजपुरी संगीत प्रेमियन के संतोष हो जाई.
bho_Deva bho_Deva bho_Deva bho_Deva